ส่วนที่ 1

ข้อมูลสรุป (Executive Summary)

ตามมติคณะรัฐมนตรีเมื่อวันที่ 30 พฤศจิกายน 2542 การไฟฟ้าฝ่ายผลิตแห่งประเทศไทย (กฟผ.)
ได้จัดตั้งบริษัท ผลิตไฟฟ้าราชบุรีโฮลดิ้ง จำกัด ขึ้นเมื่อวันที่ 7 มีนาคม 2543 โดยบริษัทฯ
มีลักษณะการประกอบธุรกิจในรูปของบริษัทโฮลดิ้ง
มีรายได้หลักจากเงินปันผลของบริษัทย่อยเป็นผลตอบแทนการลงทุน ต่อมา บริษัท ฯ
ได้ดำเนินการจดทะเบียนแปรสภาพเป็น บริษัทมหาชน และเพิ่มทุนจดทะเบียนเป็น 14,500 ล้านบาท
และในวันที่ 2 พฤศจิกายน 2543 หลักทรัพย์ของบริษัทฯ
เข้าซื้อขายในตลาดหลักทรัพย์แห่งประเทศไทยเป็นวันแรก ปัจจุบันบริษัทฯ ได้ลงทุนในบริษัทย่อย 5
แห่งคือ บริษัท ผลิตไฟฟ้าราชบุรี จำกัด บริษัท ราชบุรีพลังงาน จำกัด บริษัท ราชบุรีแก๊ส จำกัด
บริษัท ราชอุดม เพาเวอร์ จำกัด และบริษัท ราชบุรี อัลลายแอนซ์ จำกัด

บริษัท ผลิตไฟฟ้าราชบุรี จำกัด ก่อตั้งเมื่อวันที่ 20 มีนาคม 2543 โดยบริษัทฯ ถือหุ้นร้อยละ 99.99
มีทุนจดทะเบียนชำระแล้วจำนวน 18,275 ล้านบาท มีวัตถุประสงค์เพื่อดำเนินธุรกิจผลิตไฟฟ้า
ปัจจุบันโรง ไฟฟ้าราชบุรีมีกำลังการผลิตรวม 3,645 เมกะวัตต์ บริษัท ผลิตไฟฟ้าราชบุรี จำกัด
ประสบความสำเร็จในการเจรจาปรับลดอัตราดอกเบี้ยกับเจ้าหนี้สถาบันการเงิน
โดยได้มีการแก้ไขสัญญาเงินกู้ครั้งที่ 1 เมื่อวันที่ 20 มิถุนายน 2545 และครั้งที่ 2 เมื่อวันที่ 27
มิถุนายน 2546 เพื่อปรับลดอัตราดอกเบี้ยลอยตัวเท่ากับค่าเฉลี่ยของ Minimum Lending Rate
(MLR) ของธนาคารในประเทศ 4 แห่ง สำหรับระยะเวลาต่าง ๆ เป็นดังนี้

-   อัตราดอกเบี้ย MLR - 1.50%

  ระยะเวลาตั้งแต่วันที่ 1 กรกฎาคม 2545 ถึงวันที่ 30 มิถุนายน 2546

-   อัตราดอกเบี้ย MLR – 2.50%

  ระยะเวลาตั้งแต่วันที่ 1 กรกฎาคม 2546 ถึงวันที่ 30 มิถุนายน 2548

-   อัตราดอกเบี้ย MLR – 1.125%

  ระยะเวลาตั้งแต่วันที่ 1 กรกฎาคม 2548 ถึงวันที่ 30 มิถุนายน 2551

-   อัตราดอกเบี้ย MLR

  ตามสัญญาเงินกู้เดิม ตั้งแต่วันที่ 1 กรกฎาคม 2551 จนสิ้นสุดสัญญา

นอกจากนี้ยังได้ปรับเงื่อนไขวงเงินสำรองเพื่อการชำระเงินต้นและดอกเบี้ย (DSRR: Debt
Service Reserve Requirement) จากเดิมที่ต้องสำรองล่วงหน้า 6 เดือน ลดลงเหลือเพียง 3
เดือน ตั้งแต่วันที่ 1 กรกฎาคม 2546 เป็นต้นไป ซึ่งความสำเร็จในครั้งนี้ช่วยให้บริษัทฯ
ลดภาระดอกเบี้ยในปี 2546 เป็นเงิน 801.049 ล้านบาท และมีสภาพคล่องดียิ่งขึ้น

บริษัท ราชบุรีพลังงาน จำกัด ก่อตั้งเมื่อวันที่ 4 กันยายน 2544 โดยบริษัทฯ ถือหุ้นร้อยละ 99.99
ปัจจุบันมีทุนจดทะเบียนชำระแล้ว 190 ล้านบาท
มีวัตถุประสงค์เพื่อมุ่งเน้นการลงทุนในกิจการผลิตไฟฟ้า
ตามเป้าหมายและแผนการดำเนินงานของบริษัทฯ
ที่มุ่งหวังจะสร้างมูลค่าเพิ่มให้กับผู้ถือหุ้นของบริษัทฯปัจจุบัน บริษัท ราชบุรีพลังงาน จำกัด
มีแผนจะดำเนินโครงการติดตั้งเครื่องกำเนิดไฟฟ้าพลังน้ำขนาดเล็กที่เขื่อนกรมชลประทานรวม 3
โครงการ ได้แก่เขื่อนป่าสักชลสิทธิ์ จังหวัดลพบุรี เขื่อนเจ้าพระยา จังหวัดชัยนาท
และเขื่อนคลองท่าด่าน จังหวัดนครนายก และเมื่อวันที่ 9 เมษายน 2546
คณะกรรมการกองทุนเพื่อส่งเสริมการอนุรักษ์พลังงาน มีมติอนุมัติให้การสนับสนุนเงินกองทุนฯ
เป็นค่าพลังงานไฟฟ้าที่ส่งเข้าระบบไฟฟ้า จำนวน 0.20 บาทต่อหน่วย
ให้กับโครงการติดตั้งเครื่องกำเนิดไฟฟ้าพลังน้ำขนาดเล็กเขื่อนป่าสักชลสิทธิ์ เขื่อนเจ้าพระยา
และเขื่อนคลองท่าด่าน แต่การดำเนินการก่อสร้างยังเริ่มงานไม่ได้
เนื่องจากต้องรอกรมธนารักษ์อนุญาตให้ใช้พื้นที่ก่อสร้างก่อน
ฉะนั้นวันแล้วเสร็จโครงการยังไม่สามารถกำหนดแน่นอนได้

บริษัท ราชบุรีแก๊ส จำกัด ในวันที่ 14 พฤศจิกายน 2546 บริษัทฯ ลงทุนในบริษัท ไตร เอนเนอจี้
จำกัด ซึ่งเป็นผู้ดำเนินงานโรงไฟฟ้าไตร เอนเนอจี้ จังหวัดราชบุรี ขนาดกำลังผลิต 700 เมกะวัตต์
ด้วยการเข้าซื้อหุ้นสามัญบริษัท บ้านปู แก๊ส เพาเวอร์ จำกัด จำนวน 50 ล้านหุ้น มูลค่า 2,100
ล้านบาท ทั้งนี้ บริษัท บ้านปู แก๊ส เพาเวอร์ จำกัด เป็นผู้ถือหุ้นร้อยละ 37.5 ในบริษัท ไตร
เอนเนอจี้ จำกัด การลงทุนดังกล่าว ส่งผลให้บริษัทฯ ถือหุ้นในบริษัท บ้านปู แก๊ส จำกัด ร้อยละ
99.99 และกลายเป็นผู้ถือหุ้นในบริษัท ไตร เอนเนอจี้ จำกัด สัดส่วนร้อยละ 37.5
โดยมีกำลังการผลิตในส่วนของบริษัทฯ เพิ่มขึ้นอีก 262.5 เมกะวัตต์ ขณะเดียวกันบริษัทฯ
ได้ลงนามในบันทึกข้อตกลงความร่วมมือในการดำเนินธุรกิจผลิตและจำหน่ายกระแสไฟฟ้ากับบริษัท
บ้านปู จำกัด (มหาชน) ปัจจุบันบริษัท บ้านปู แก๊ส เพาเวอร์ จำกัด เปลี่ยนชื่อเป็นบริษัท
ราชบุรีแก๊ส จำกัด เมื่อวันที่ 8 มกราคม 2547

บริษัท ราชอุดม เพาเวอร์ จำกัด ก่อตั้งเมื่อวันที่ 20 พฤศจิกายน 2546 โดยบริษัทฯ ถือหุ้นร้อยละ
99.99 มีทุนจดทะเบียน 4 แสนบาท วัตถุประสงค์เพื่อลงทุนถือหุ้นในบริษัท ราชบุรี อัลลายแอนซ์
จำกัด

บริษัท ราชบุรี อัลลายแอนซ์ จำกัด ก่อตั้งเมื่อวันที่ 9 มกราคม 2547 โดยบริษัท ราชอุดม
เพาเวอร์ จำกัด ถือหุ้นร้อยละ 99.99 มีทุนจดทะเบียน 2 แสนบาท
วัตถุประสงค์เพื่อเข้าลงทุนในธุรกิจผลิตไฟฟ้าในอนาคต

ผลการดำเนินงานของบริษัทฯ และบริษัทย่อยในปี 2546 สิ้นสุด ณ วันที่ 31 ธันวาคม 2546
มีกำไรสุทธิจำนวน 5,424.331 ล้านบาท คิดเป็นกำไรต่อหุ้น 3.74 บาท เพิ่มขึ้นจากปี 2545
(4,728.940 ล้านบาท) เป็นจำนวน 695.391 ล้านบาท หรือเพิ่มขึ้นร้อยละ 14.71
ทั้งนี้เนื่องจาก ในปี 2546 เป็นปีแรกที่โรงไฟฟ้าราชบุรี ได้เดินเครื่องเต็มกำลังการผลิต 3,645
เมกะวัตต์ทั้งปี จึงทำให้ผลการดำเนินงานปี 2546 ของบริษัทฯ เติบโตสูงกว่าปีที่ผ่านมา
และในการประชุมสามัญผู้ถือหุ้นประจำปี 2546 ในวันที่ 12 เมษายน 2547 บริษัทฯ
ได้มีวาระเสนอผู้ถือหุ้นพิจารณาการจ่ายเงินปันผลในอัตราหุ้นละ 1.75 บาท
คิดเป็นเงินปันผลจ่ายทั้งสิ้นจำนวน 2,537.5 ล้านบาท
แต่เนื่องจากบริษัทฯได้จ่ายเงินปันผลระหว่างกาลไปแล้วอัตราหุ้นละ 0.75 บาท
คิดเป็นเงินปันผลจ่ายจำนวน 1,087.5 ล้านบาท เมื่อวันที่ 22 กันยายน 2546
จึงคงเหลือเงินปันผลจ่ายอีกอัตราหุ้นละ 1 บาท คิดเป็นเงินปันผลจ่ายจำนวน 1,450 ล้านบาท
โดยกำหนดจะจ่ายเงินปันผลในวันที่ 7 พฤษภาคม 2547